## El secretari autonòmic de Turisme sol·licita que s’atenguen les peticions del sector i es frene l’entrada en vigor del nou registre de viatgers

*** José Manuel Camarero recorda que des del Consell “sempre hem rebutjat la imposició d’este registre, que entrarà en vigor este dilluns 2 de desembre, tal com s’ha plantejat”
* Lamenta que no s’haja obert un procés de diàleg per a consensuar el desenrotllament d’esta norma i aconseguir més eficàcia quan es pose en marxa**

El secretari autonòmic de Turisme, José Manuel Camarero, ha sol·licitat al Govern central que atenga les peticions del sector turístic i frene l’entrada en vigor del nou registre de viatgers emmarcat en el Reial decret 933/2021, que entrarà en funcionament este dilluns, 2 de desembre.

José Manuel Camarero ha recordat que este registre de dades de viatgers “ha generat rebuig des de tot el sector turístic, tant de l’allotjament com de les agències de viatges, des del principi”, i ha reiterat que des del Consell “sempre hem rebutjat la imposició d’este registre de viatgers, tal com s’ha plantejat”.

A més, ha assenyalat que des de l’executiu s’han ignorat totes les peticions d’aclariment per part dels actors del sector, com ara associacions i federacions turístiques, al mateix temps que ha lamentat que “no s’haja obert un procés de diàleg per a consensuar el desenrotllament d’esta norma i, aconseguir així, més eficàcia quan entre en vigor, mitjançant la seua adaptació a les realitats operatives del sector”.

Així mateix, el secretari autonòmic ha recalcat que “des del Consell ens hem posicionat del costat del sector turístic des del principi, perquè entenem que suposa un greu perjuí per a viatgers i establiments”, a més d’una càrrega addicional per a les empreses, que “hauran d’enfrontar-se a tràmits administratius més complexos”, ha afegit.

Per a José Manuel Camarero el nou registre de viatgers es planteja com una nova normativa “confusa i desproporcionada”, i que, a més, “vulnera diverses directives europees relacionades amb la protecció de dades i els sistemes de pagament”, ha afegit.

Cal recordar que el nou informe de registre de viatgers del Ministeri de l’Interior obliga les empreses turístiques a recaptar i comunicar una sèrie d’informació sobre els viatgers que va més enllà del que apareix en els documents oficials necessaris fins ara, i inclou dades referents a la manera de pagar.

El Reial decret 933/2021, de 26 d’octubre, pel qual s’establixen les obligacions de registre documental i la informació de les persones físiques o jurídiques que exercixen activitats d’hostalatge i lloguer de vehicles de motor, havia d’haver entrat en vigor l’1 d’octubre passat, però el Ministeri de l’Interior va retardar la posada en marxa fins al 2 de desembre, quan entrarà en vigor.

Fecha: 30/11/2024